જિતેન્દ્રે યાદી બનાવવા માંડી કે આકસ્મિક રીતે ધનલાભ ક્યાંથી થઈ શકે ? કોઈકે કહ્યું તમારા સસરા માલદાર હોય, અચાનક તે ઢળી જાય, એમની સંપત્તિમાં તમને હિસ્સો મળી જાય. જિતેન્દ્રે કહ્યું, એ તો શક્ય નથી. સસરાની કોઈ સંપત્તિ મળે તેમ નથી. એમણે તો એમની લાયેબિલિટી-જવાબદારી મને સોંપી છે. મતલબ કે તેમની દીકરી ! આકસ્મિક ધનલાભ યોગનું ફળ પ્રાપ્ત કરવા પછી જિતેન્દ્ર સાથીએ વિવિધ રાજ્યોની લોટરીની ટિકિટો ખરીદવા માંડી. આપણા દેશમાં અનેક રાજ્યો છે. ઈશ્વરકૃપાથી…. સોરી, નેતાઓની કૃપાથી હજુ વધુ રાજ્યો બની શકે તેમ છે. એ રાજ્યો તમને ધનાઢ્ય બનાવવાના શુભ આશયથી લોટરીની ટિકિટો બહાર પાડે છે. સિક્કીમ, કર્ણાટક, નાગાલેન્ડ અનેક રાજ્યોની લોટરીની ટિકિટો જિતેન્દ્રે ખરીદવા માંડી. એક વાર જિતેન્દ્ર કહેતો હતો નાગાલેન્ડની એટલી બધી લોટરીની ટિકિટો લીધી છે કે હવે કપડાં લેવાનું બજેટ નથી રહ્યું. જોકે જ્યોતિષી ખોટા હતા એમ ન કહી શકાય. જિતેન્દ્રને કેટલીક લોટરીની ટિકિટો ઉપર ઈનામો લાગતાં હતાં. પણ એ બધાં ઈનામો પચાસ રૂપિયા કે સો રૂપિયાની આસપાસ જ હતાં. જિતેન્દ્રની પત્ની ઘણા વખતથી કહેતાં હતાં કે એક વોશિંગમશીન અને એક ઘરઘંટી તો લાવવાં જોઈએ. જિતેન્દ્ર કહેતો એક વાર આકસ્મિક ધનલાભ થવા દે પછી તું કહે છે તેથી વધુ વસ્તુઓ ઘરમાં આવી જશે.